Í svarinu er jafnframt tíundað til samanburðar að laun Haraldar út skipunartímann , þ.e. til 1. mars 2023 , væru um 105 milljónir króna með launatengdum gjöldum . Haraldur lætur af störfum um næstu áramót . Dómsmálaráðuneytið segir að ekki sé gert ráð fyrir neinni sérstakri fjármögnun til að standa straum af starfslokasamningi Haraldar , hann rúmist innan fjárveitinga málaflokksins . Eins og fram kom í fréttum í gær mun Haraldur halda óskertum launum ríkislögreglustjóra í 24 mánuði ; af því tímabili eru þrír mánuðir með vinnuskyldu , 15 mánuðir með „ mögulegri vinnuskyldu “ og 6 mánuðir án nokkurrar vinnuskyldu sem biðlaun . Í svari ráðuneytisins er tiltekið að starfslok Haraldar verði að skoða „ í ljósi allra aðstæðna , “ eins og það er orðað . Upp hafi verið komið erfið staða innan lögreglunnar og er þar vísað til vantraustsyfirlýsingarinnar sem undirrituð var af átta af níu lögreglustjórum landsins . Haraldur hafi þá „ ákveðið að stíga fram og það frumkvæði er lykill að lausn þess vanda , “ segir í svarinu . Enginn annar grundvöllur hafi verið að starfslokum enda er embættismanni ekki vikið úr starfi „ nema lögmætar og mjög ríkar ástæður séu fyrir hendi . “ Haraldur hafi ekki „ brotið af sér með neinum þeim hætti að heimilt væri að víkja honum úr starfi , “ eins og í svarinu segir . Alvarlegar athugasemdir voru gerðar við starfslokasamning dómsmálaráðherra við ríkislögreglustjóra í fyrirspurnartíma á Alþingi í dag .